Brittany Murphy

Brittany Murphy-Monjack (vlastným menom Brittany Anne Bertolotti, * 10. november 1977, Atlanta, Georgia, USA† 20. december 2009, Los Angeles, Kalifornia,USA) bola americká herečka a speváčka. Je známa z filmov ako Bezmocná (1995), Narušenie (1999), Nepovedz ani slovo (2001), 8. míľa (2002), Medové týždne (2003), Sin City: Mesto hriechu (2005), Tajomstvo polievky Ramen (2008) či Izba naproti (2009).

Detstvo a mladosť 
Brittany Anne Bertolotti sa narodila 10. novembra 1977 v Atlante v štáte Georgia. Jej rodičmi sú Sharon Kathleen Murphy a Angelo Bertolotti, ktorí sa rozviedli keď mala Brittany dva roky. Potom žila s matkou Sharon v meste Edison v New Jersey. Aby sa mohla naplno venovať hereckej kariére, presťahovali sa s matkou do Los Angeles. Brittany vyrastala v evanjelickej baptistickej viere, neskôr sa stala kresťankou bez denominácie. Mala dvoch starších nevlastných bratov, Tonyho a Jeffa Bertolottiových a jednu nevlastnú sestru Piu Bertolotti.

Kariéra

Herectvo 
V roku 1982 navštevovala Verne Fowler School of Dance v Colonii. Od štyroch rokov cvičila spev, tanec a herectvo. Prvýkrát si zahrala v Hollywoode vo veku 13 rokov, kedy si zahrala postavu Brendy Drexell v seriáli Drexell Class. Neskôr pokračovala v natáčaní seriálov a hrala postavu Molly Morgan v seriáli Almost Home. Brittany sa objavila v mnohých televíznych seriáloch, ako napríklad Parker Lewis Can't Lose, Blossom, Frasier, či Murder One. Prerazila až v roku 1995 v tínedžerskom filme Bezmocná, po boku Alicie Silverstone. Ďalej hrala v snímkach ako Maniak, Bongwater, Šialená jazda, Zack a Reba, David a Lisa, Proroctvo, Pheonix, či Trest za lásku. V roku 1999 si zahrala v dráme Jamesa Mangolda - Narušenie po boku Angeliny Jolie, Winony Ryder a Whoopi Goldbergovej, v tom rovnakom roku si zahrala aj vo filme Krása na zabitie. Svoj hlas prepožičala kreslenej postave Luanne Platter v seriáli King of the Hill (19972009).  

V roku 2000 si zahrala po boku Michaela Douglasa v trileri Nepovedz ani slovo, v adaptácií románu Diablove čísla a v roku 2002 vo filme 8. míľa. Zahrala si aj v romantických komédiách ako Medové týždne (2003), Dievča z lepšej spoločnosti (2003) či Malá čierna skrinka (2004). 

V roku 2005 si zahrala vo filme podľa komiksu Sin City: mesto hriechu. Objavila sa aj v pár nezávislých filmoch ako Ulice New Yorku (2001), Sňup (2002), Tam, kde som nikdy nebol (2005) Mŕtve dievča (2006). Jej ďalšie filmy sú Láska a iné pohromy (2006), Pánska jazda (2006), Tajomstvo polievky Ramen (2008).

V roku 2006 sa vrátila aj k dabovaniu a prepožičala svoj hlas tučniakovi Glorii v rozprávke Happy Feet (2006).  

V roku 2009 bola obsadená televíziou Lifetime do filmu Nora Roberts: Pocta. V júni toho istého roku, si zahrala taktiež vo filme Opustená, ktorý bol uverejnený až v roku 2010. V novembri 2009 Brittany opustila výrobu filmu The Caller, ktorý bol natáčaný na ostrove Portoriko (Brittany bola nahradená herečkou Rachelle Lefevre), údajne pre rozdielne názory tvorcov. Krátko pred jej náhlou smrťou natočila filmy Vražedný termín (2009), Koniec sveta (2009), Izba na proti (2009) a Something Wicked.

Hudba 
Brittany sa venovala aj spevu a 19. júna 2003 hrala pre posádku USO počas prehliadky na palube USS NIMITZ.

V roku 2006 vydala s Paulom Oakendelfom pieseň Faster Kill Pussycat. Táto pieseň sa stala klubovým hitom a figurovala na 1. mieste v hitparáde Billboard's Hot Dance Club Play Chart. V Spojenom kráľovstve sa medzi hitmi umiestnila najvyššie v roku 2006 a to na 7. mieste. Objavila sa taktiež vo videoklipoch skladieb „Here“ skupiny Luscious Jackson a „Closest Thing to Heaven“ kapely Tears for Fears. Vo filme Happy Feet, naspievala piesne „Boogie Wonderland“ a „Somebody To Love“.

Súkromný život 
Koncom roku 2002 začala chodiť s hercom  Ashtonom Kutcherom, s ktorým si v roku 2003 zahrala vo filme Medové týždne. Vzťah skončil rozchodom a v decembri 2005 sa zasnúbila s Joem Macalusom, s ktorým sa zoznámila pri natáčaní filmu Malá čierna skrinka (2004). Rozišli sa v auguste 2006. V máji 2007 sa Brittany vydala za scenáristu Simona Monjacka. Mali súkromný židovský obrad v Los Angeles (Brittany kvôli nemu konvertovala na židovskú vieru). Neskôr žila Brittany s mamou a manželom Simonom v spoločnom dome.

V roku 2000 Brittany radikálne schudla a preto bola novinármi obviňovaná z užívania drog, čo však vyvrátila. V jednom z rozhovorov uviedla, že jej jedinou drogou je kofeín. Obvinenia z užívania drog trvali až do jej náhlej smrti, no výsledky pitvy preukázali že drogy nebrala.

V roku 2005 bola modelkou odevnej značky Jordache. Tiež sa objavila na titulných stránkach časopisu Maxim, Cospolitan, New York Moves a iných.

Úmrtie 

Dňa 20. decembra 2009 vo svojom dome skolabovala a po poskytnutí prvej pomoci došlo k jej  prevozu do nemocnice Cedars-Sinai Medical Center. Po prijatí však bola vyhlásená za mŕtvu (10:04). Pitvu vykonali hneď v nasledujúci deň, 21.decembra 2009.

Dňa 4. februára 2010 patológ okresu Los Angeles prehlásil za príčinu smrti zápal pľúc v kombinácii so sekundárnymi faktormi, ktoré predstavovala sideropenická anémia a užitie väčšieho množstva predpísaných liekov proti bolesti. Alkohol ani drogy v jej organizme neboli nájdené.

Dňa 24.decembra 2009 bola Brittany pochovaná na cintoríne Forest Lawn Memorial Park v Hollywood Hills neďaleko Los Angeles. Na jej pohrebe zaznela pieseň „Amazing Grace“ a obrad sa konal len v prítomnosti rodiny a priateľov.

Neskôr, v noci 23. mája 2010, bol Brittanin manžel Simon Monjack nájdený mŕtvy jej matkou Sharon, s ktorou býval po smrti Brittany v jej dome. V decembri 2011 Sharon Murphy zmenila postoj a tvrdila, že za smrť jej dcéry a zaťa Simona môžu toxické plesne, ktoré boli v byte už v čase ich nasťahovania. Koroner Ed Winter, ktorý bol v dome a vyšetroval smrť Brittany a jej manžela, túto možnosť okamžite vylúčil.

Dňa 11. januára 2012 Angelo Bertolotti, otec Brittany, žiadal vrchný súd Kalifornie, aby mu boli odovzdané vlasy jeho dcéry pre nezávislé testovanie. V novembri 2013 Angelo Bertolotti tvrdil, že toxikologická správa ukázala, že jeho dcéra bola úmyselne otrávená ťažkými kovmi, ktoré sa používali v jedoch na hlodavce. Brittany Murphy zomrela na pneumóniu a ťažkú anémiu. Smrti sa vraj dalo predísť včasnou liečbou.

Nadácia 
V januári Sharon Murphy, matka Brittany, a jej vdovec Simon Monjack, založili Brittany Murphy Foundation, charitatívny fond pre umelecké vzdelanie detí, podporu USO a výskum rakoviny. V apríli 2010 bol fond zmenený na nadáciu a po dočasnej nečinnosti boli 10. novembra 2013 jej aktivity obnovené otcom Angelom Bertolottim. Podľa správ zo septembra 2018 je Brittany Murphy Foundation opäť neaktívna. Informačná služba GuideStar USA, Inc., ktorá sa špecializuje na výkazníctvo o neziskových organizáciách v USA, potvrdila, že nadácia sa v niekoľkých mesiacoch nezobrazila v IRS Business Master File, čo môže naznačovať, že prestala fungovať.

Stopy v televízii a v dokumentoch 
V roku 2014 televízia Lifetime natočila životopisný film o Brittany s názvom The Brittany Murphy Story. O natočení televízneho filmu nevedela ani najbližšia rodina a jej známi ho označujú z veľkej časti za nepresný a domyslený. V máji 2020 bolo jej úmrtie predmetom dokumentu ID Discovery. Dňa 14. októbra 2021 mal premiéru dokument s názvom What Happened, Brittany Murphy?, ktorý sa zaoberal jej životom a úmrtím. Vystupovalo v ňom viacero známych osobností, s ktorými sa Murphyová poznala, napríklad Kathy Najimy, či Amy Heckerling. Po premiére dokumentu novinár Daniel Fienberg uviedol, že Murphyová si nezaslúžila také kruté zaobchádzanie aké sa jej dostalo v médiách, čo pravdepodobne prispelo k schopnosti, že ju dokázal jej manžel manipulovať a ovládať ako to robil.

Zdroj

Iné projekty

Externé odkazy 
 
 Brittany Murphy na FDb.cz
 Brittany Murphy v Česko-Slovenskej filmovej databáze
 Brittany Murphy na Aktuality.sk

Filmové herečky USA
Televízne herečky USA
Divadelné herečky USA
Dance speváčky USA
Dabingové herečky USA
Detskí herci
Osobnosti USA talianskeho pôvodu
Osobnosti USA slovenského pôvodu
Osobnosti z Atlanty
Úmrtia na pneumóniu